انطلقت صباح اليوم الأحد 9 فبراير 2020 بالرباط، مسيرة كبيرة باش يقولو اللا ل”صفقة القرن” اللي جابها الرئيس الأمريكي دونالد ترامب لوضع حل نهائي للصراع الفلسطيني الاسرائيلي. المتظاهرون وصلو مع الصباح وهزو شعارات كتندد بهاد الصفقة اللي قبلاتها دول عربية. وكيشارف فالمسيرة ممثلين عن الأحزاب السياسية وشخصيات حقوقية وفعاليات جمعوية. كاين الاستقلال والعدالة والتنمية والاتحاد الاشتراكي والتجمع الوطني للاحرار والتقدم والاشتراكية والاشتراكي الموحد بالاضافة الى جمعيات ونقابات وشخصيات. طبعا هاد الاحزاب السياسية جاية باش ما تخويش المسيرة للعدل والاحسان اللي ديما فهاد المسيرات كيستعرض قوتو. حسب ما عاينتو “كود” فبداية هاد المسيرة كاين انزال كثير لأنصار جماعة والعدل والاحسان. هي اللي باينة مسيطرة على هاد الحدث. المحتجون هازين بزافت الشعارات ورددو عدد منها بحال “فلسطين ماشي للبيع..ولا تطبيع مع الاحتلال” و”يا حكام الهزيمة عطيو للشعب الكلمة” ، و”لا لا ثم للتطبيع والهرولة”، وشعارات اخرى رافضة للخطة الأمريكية للسلام في الشرق الأوسط. يشار إلى أن ناصر بوريطة، وزير الخارجية والتعاون الإفريقي والمغاربة المقيمين بالخارج، سلم رسالة من الملك محمد السادس، إلى رئيس دولة فلسطين محمود عباس، تزامنا مع الجدل الدائر حول صفقة القرن التي جاء بها الرئيس الأمريكي دونالد ترامب، لوضع نهاية للصراع العربي الاسرائيلي. وخرج رئيس الحكومة باش يقول راه الحكومة ضد الصفقة. هاد الشي كولو باش يخففو من تصريح بوريطة فمجلس المستشارين “ما نكونوش فلسطينيين اكثر من الفسلطينيين” وباش يخففو من اول بيان رسمي للمغرب دارتو الخارجية وشدات لعصا من الوسط. مع مبادرات السلام اللي دارتها امريكا ومع حقوق الشعب الفلسطيني. 
بالتصاور: ها كيفاش بدات مسيرة اللا لـ”صفقة القرن”. العدل والاحسان كثار والاحزاب كلها حاضرة